Гоԥиа еиҭеиҳәеит аимҳәаду иазырхоу апрограмма иахьазы аус шауа
Аимҳәаду аҿагыларазы ареспубликатә диспансер аиҳабы Џьумбер Гоԥиа арадио Sputnik иазеиҭеиҳәеит ачымазара ахәшәтәра иазырхоу апрограмма аус шауа, иахьазы шаҟаҩы ачымазцәа рымоу.
Аԥсны 7 миллион мааҭ аужьхоит аимҳәаду змоу сынтәа рыхәшәтәразы. Апрограмма аԥаразоужьра мҩаԥысуеит ареспубликатә биуџьет аҟынтә.
"Аԥара иазоужьу ҳазҳархоит. Адиспансер аҟны иахьазы 25-26 ҳзышьҭоуп. Рчымазара иахәҭоу ахәшәқәа зегьы Агәабзиарахьчара амнистрра аҟынтәи иҳауеит. Ачымазцәа хынтә акрырҿаҳҵоит, араҟа акрыфарҭа ҳамоуп, ҳазхиоуп аусура", - иҳәеит Гоԥиа.
Аицәажәара инеиҵыхны ишәаҳар шәылшоит аудиофаил аҟны хыхь.
Ирыдыркылаз аӡбамҭа ачымазцәа ргәабзиара аҭҵаара иазырхоуп, астационартәи амбулатортәи ахәшәтәра, аимҳәаду аҿагыларатә методқәеи аформақәеи реиҿкаараҿы адунеитә лшамҭақәа рхархәара.
Апрограмма ахықәкы – Аԥсны аимҳәаду азы аепидемиологиатә ҭагылазаашьа аҭышәныртәалара.
Аимҳәаду змоу рыхәшәтәразы апрограмма иалнаршоит 70% рҟынӡа аимҳәаду шьҭызкааз рышьақәыргылара, 80% рҟынӡа аимҳәаду змоу ауаа агәаҭара ралакра, зчымазара гәыгәҭажьу раарԥшра, 85% рҟынӡа ичмазаҩу рыхәшәтәра алыршара, ачымазара 20% аларҟәра.